Konrad Bayer

**Konrad Bayer** (* 17. Dezemba 1932 in Wean; † 10. Oktoba 1964 emdo) woa a estareichischa Schriftstöla, Dichda und Dandy, dea wos aa Texte auf Weanarisch gschriem hod.

Zeascht woara Mitglied im *Art-Club* späda in da Weana Gruppm. Damit hod a zua domolign Avantgarde und literarischn Subkuitua gheat. Im Art-Club und in da Weana Gruppm hod a mit Schriftstölan wia Oswald Wiener, Gerhard Rühm, H.C. Artmann und Friedrich Achleitner kooperiat. De zwa Gruppm woan insgsaumt aa fia Happenings, Exzesse und Sponti-Aktionen bekaunt. So san aa vü Gmeinschoftsweake entstaundn.

Da Bayer hod vaschiedane Extreme in seine bizarrn Orwatn integriert wia Gwoit, Pessimismus, Extase und a Eifliss vom Dadaismus und Surrealismus. Bis heit zagt sei provokanta und unvawexlboara Stü auf Schriftstöla sei Wiakung. Seine wichtigstn Weake san de Romane *Der Kopf Vitus Berings* (Da Schädl vom Vitus Bering) und *Der sechste Sinn* (Da sexte Sinn), de wos noch seim Dod in de Joa 1965 und 1966 easchienen san. De bekauntastn Gedichtln auf Weanarisch san vo da Worried Men Skiffle Group vatont woan und wean bis heit gspüt (schau auf Youtube etc.).

Da Bayer woa vom Beruf Bankaungstöda und hod den Beruf bis 1957 ausgübt. Im Joa 1964 hod a si im Oita vo nua 32 Joa, söwa hamdraht; und zwoa noch an Besuch vo an Schriftstölatreffn vo da *Gruppe 47*, auf dem de Orwatn, de wos a präsentiat hod, vanichtend kritisiat wuan san.

## Textbeispü
:**Glaubst i bin bled** (Vatont vo da Worried Men Skiffle Group)

:Glaubst i bin bled, das i waß wia späds is
:Glaubst i bin bled, das i hea wos du sogst
:Glaubst i bin bled, das i siech wiasd du ausschaust
:Glaubst i bin bled, das i waß wiar i haß

:Glaubst i bin bled, das i gspia wos i aungreif
:Glaubst i bin bled, das i schmeck wos i friß
:Glaubst i bin bled, das i riach wiasd du stinkst
:Glaubst i bin bled, das i waß wos i wü

:Glaubst i bin bled
:Glaubst i bin bled
:Glaubst i bin bled

:**x-te nummer** (Singspü, Zitat)

:jetzt is a wida gsund 
:dea blede hund
:jetzt is a wida gsund 
:dea blede hund
:no woa des goa so schwea
:ich bitte sea
:jetzt is a wida gsund 
:dea blede hund

:**niemand hilft mir** (1. Strophn)

:niemand hilft mir
:niemand spricht mir
:niemand gibt mir ein stück brot
:jeder betrachtet mich
:jeder verachtet mich
:jeder wünscht ich wäre tot
:das ist lustig
:das ist schön
:das ist das zugrundegehn

## Weake (Auswoi)
* der stein der weisen (Traktat), 1963, Berlin, ISBN 978-3-87352-007-3
* der sechste sinn (unvoiendeta Roman)
* der kopf des vitus bering (Romanmontage)
* scheissen und brunzen (Lyrik)
* kasperl am elektrischen stuhl (Theatastickl)

### Gsaumete Weake
* Konrad Bayer, *Gesammelte Werke*. Hrsg. Gerhard Rühm, Valog: Klett-Cotta, 1995, ISBN 978-3608933826

### Tonaufnauhmen
* *Konrad Bayer: der sechste sinn. Originaltonaufnahmen 1962-1964*, hrsg. v. Klaus Sander. 2-CD-Set, 110 Minuten. Köln: supposé 2002. ISBN 3-932513-32-0
* *Konrad Bayer/Gerhard Rühm: Gemeinschaftsarbeiten 1957-1962*. Audio-CD, 70 Minutn. Sprecha: Gerhard Rühm. Köln: supposé 2002. ISBN 3-932513-33-9
* De *Worried Men Skiffle Group* hod a poa Texte vo eam vatont, drunta "Glaubst i bin bled"

## Literatua

* U. Janetzki: *Alphabet und Welt* Über K. Bayer (1982)
* U. Janetzki, W. Ihrig (Hg.): *"Die Welt bin ich"* Materialien zu K. Bayer, in: protokolle (1983, Band 1)
* F. Achleitner und P. Weibel (Hg.): *Wiener Gruppe* (1997)
* F. Achleitner und W. Fetz (Hg.): *Wiener Gruppe* (Ausstellungskatalog, Kunsthalle Wean, 1998)

## Im Netz
* 
* Essay iwan Konrad Bayer und 'die zerschneidung des ganzen'
* Konrad Bayer im Österreich-Lexikon AEIOU
* Konrad Bayer Forum
* konrad bayer gesellschaft
* Linksammlung